Document ID: 32001R0610

Komisijas Regula (EK) Nr. 610/2001
(2001. gada 29. marts),
ar ko groza Regulu (EK) Nr. 708/98 par lobītu rīsu pārņemšanu, ko veic intervences aģentūras, kā arī par koriģējošo daudzumu, cenu paaugstinājumu un samazinājumu noteikšanu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1995. gada 22. decembra Regulu (EEK) Nr. 3072/95 par rīsu tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 1667/2000 [2], un jo īpaši tās 8. panta b) punktu,
tā kā:
(1) Nosacījumi lobītu rīsu pārņemšanai, ko veic intervences aģentūras, ir noteikti Komisijas Regulā (EK) Nr. 708/98 [3], kurā jaunākie grozījumi izdarīti ar Regulu (EK) Nr. 691/1999 [4]. Minētās regulas 2. pantā paredz nosacījumus, saskaņā ar kuriem rīsus var pieņemt intervencei, un 3. pants paredz kritērijus cenas palielinājumu un samazinājumu piemērošanai, jo īpaši attiecībā uz produkciju pēc apstrādes.
(2) Pēdējo tirdzniecības gadu pieredze rāda, ka iegūtais daudzums pēc intervencei piedāvāto rīsu apstrādes lielākoties pārsniedz pamata produkciju, kas minēta Regulas (EK) Nr. 708/98 II pielikuma B daļā.
(3) Lai pastiprinātu intervences kā drošības tīkla lomu un veicinātu augstas kvalitātes rīsu ražošanu, intervences kritērijus vajadzētu padarīt stingrākus.
(4) Pēcapstrādes produkcijas pielāgošana, kas minēta Regulas (EK) Nr. 708/98 II pielikuma B daļā, kopā ar esošās cenas palielinājuma samazinājumu un pieļaujamās atšķirības no pamata produkcijas samazināšana, būtu visefektīvākie veidi, kā veicināt augstas kvalitātes rīsu ražošanu un tajā pašā laikā nodrošināt, ka intervences aģentūrās tiek uzglabāti augstas kvalitātes rīsi.
(5) Labības komiteja nav sniegusi atzinumu tās priekšsēdētāja noteiktajā termiņā,
IR PIEŅĒMUSI ŠO REGULU.
1. pants
Regulā (EK) Nr. 708/98 izdara šādus grozījumus:
1. Ar šo aizstāj 2. panta 2. punkta otro ievilkumu:
"- guvums pēc apstrādes nav mazāks kā 7 punktus zem pamata produkcijas, kas minēts II pielikuma B daļā,".
2. Minētās regulas II pielikumu aizstāj ar šīs regulas pielikumu.
2. pants
Šī regula stājas spēkā dienā, kad to publicē Eiropas Kopienu Oficiālajā Vēstnesī.
To piemēro no 2001. gada 1. aprīļa.
Šī regula uzliek saistības kopumā un ir tieši piemērojama visās dalībvalstīs.
Briselē, 2001. gada 29. martā

Labels: 0
3
17